b'\n_START_ARTICLE_\nSlovenska hokejska reprezentanca\n_START_PARAGRAPH_\nSlovenska hokejska reprezentanca (tudi Risi) je nastopila na sedemindvajsetih Svetovnih hokejskih prvenstvih, prvi\xc4\x8d leta 1993. Petkrat od tega na prvenstvu tretjerazredne skupine C (D2), trinajstkrat na prvenstvu drugorazredne skupine B (D1, D1A), kjer je sedemkrat zmagala, in devetkrat na prvenstvu elitne skupine A. \xc5\xa0estkrat je nastopila na kvalifikacijah za nastop na olimpijskih igrah, 1998, 2002, 2006, 2010, 2014 in 2018, ter se dvakrat kvalificirala, prvi\xc4\x8d na Olimpijske igre 2014, kjer je osvojila sedmo mesto. _NEWLINE_Po razpadu Jugoslavije in njene hokejske reprezentance, v kateri so prevladovali slovenski igralci, je novoustanovljena slovenska hokejska reprezentanca prvi\xc4\x8d zaigrala na Svetovnem prvenstvu 1993 v skupini C, ki je potekalo v Sloveniji. Toda ker sta v tistem \xc4\x8dasu razpadli tudi Sovjetska zveza in \xc4\x8ce\xc5\xa1koslova\xc5\xa1ka iz katerih je nastalo ve\xc4\x8d mo\xc4\x8dnih reprezentanc, je potrebovala kar pet let za uvrstitev v skupino B, kar ji je uspelo z drugim mestom na prvenstvu 1997 v Estoniji. 21. aprila 2001 pa si je slovenska reprezentanca z zmago proti reprezentanci Estonije s 16:0 na prvenstvu 2001 D1 v Ljubljani prvi\xc4\x8d zagotovila napredovanje v elitno skupino svetovnega hokeja. Od takrat je devetkrat igrala v elitni skupini svetovnega hokeja, dvakrat ji je uspelo obstati v elitni skupini, trikrat pa se je po izpadu z zmago na turnirju D1 ponovno uvrstila v elitno diviziji. Za Svetovno prvenstvo leta 2018 je Slovenija uvr\xc5\xa1\xc4\x8dena v divizijo D1A po izpadu na turnirju elitne divizije 2017._NEWLINE_Slovenija je kot samostojna reprezentanca sedemkrat gostila hokejska svetovna prvenstva. Prvi\xc4\x8d \xc5\xbee ob premiernem nastopu na svetovnih prvenstvih leta 1993, ko sta Bled in Jesenice gostila reprezentance na SP skupine C. Isto prizori\xc5\xa1\xc4\x8de je bilo tudi leta 1996, znova na prvenstvu skupine C. Po petih letih se je Slovencem uspelo uvrstiti v skupino B in \xc5\xbee takoj naslednje leto tudi prvi\xc4\x8d gostiti svetovno prvenstvo skupine B, kjer je Slovenska reprezentanca v Ljubljani in Jesenicah osvojila kon\xc4\x8dno drugo mesto in se celo potegovala za napredovanje v skupino A. Leta 2001 je bilo prvenstvo v Ljubljani in Sloveniji je uspela zgodovinska uvrstitev v skupino A. S \xc5\xa1tirimi zmagami in remijem je osvojila zlato pred Veliko Britanijo. Prvenstva skupine B je Slovenija gostila \xc5\xa1e leta 2007, 2010 in 2012. Vsaki\xc4\x8d je slovenskim hokejistom uspelo zmagati in se vedno znova uvrstiti v Elitno skupino hokeja na ledu. _NEWLINE_Od leta 2001, ko je Slovenija zmagala na svetovnem prvenstvu skupine B in se premierno uvrstila v skupino A, se je Slovenija redno selila med elitno  in prvo divizijo, katero je osvojila sedemkrat in le leta 2008 osvojila srebro po porazu s Kazahstanom.Na prvenstvih Divizije 1 je Slovenija zmagala na skoraj vseh tekmah, razen remija s Veliko Britanijo leta 2001, zmage po podalj\xc5\xa1ku leta 2010 z Veliko Britanijo in treh porazov. Leta 2008 1:2 s Kazahstanom, leta 2014 1:2 z Japonsko leta 2016 1:4 s Poljaki.'